Nóg juwele in Frankryk gesteelDie uitgebrande motor voor die Casty-winkel ná die rooftog Vier mans het Maandag met hul motor deur die venster van ŉ juwelierswarewinkel in Parys, Frankryk gejaag en met juwele ter waarde van €2 miljoen (sowat R26 miljoen) gevlug. Dié rooftog naby die Place Vendome is die jongste voorval na ‘n reeks hoëprofiel-rooftogte in Cannes. ŉ Bron van die polisie, wat anoniem wou bly, het gesê die mans het in die vroeë oggendure met ŉ groot vierwielaangedrewe voertuig in die winkel in gery, die juwele en luukse horlosies gegryp en weggejaag. Hulle het die oorspronklike voertuig aan die brand gesteek en met ŉ ander voertuig gevlug. Beamptes van die forensiese eenheid ondersoek tans die toneel by die Casty-winkel in Rûe de Castiglione, die tuiste van talle juwelierswarewinkels. ŉ Gewapende man het aan die einde van Julie helder oordag ŉ diamant-uitstalling by die Carlton-hotel in Cannes van juwele ter waarde van €103 miljoen (sowat R1.3 miljard) gebuit. Klik hier om meer te lees.